Blizzard of Ozz

Ιστορία του δίσκου

Το 1979, ο Osbourne αποχώρησε από τους Black Sabbath μετά από προβλήματα απόδοσης που αντιμετώπιζε λόγω του εθισμού του στις ναρκωτικές ουσίες. Λίγο αργότερα και με την βοήθεια της μετέπειτα συζύγου του, Σάρον και του πατέρα της και μάνατζερ του, Ντον Άρντεν, αποφάσισε να σχηματίσει το προσωπικό του συγκρότημα συνεργαζόμενος με τον πρώην κιθαρίστα των Quiet Riot, Ράντι Ρόουντς, τον πρώην μπασίστα των Rainbow, Μπομπ Ντέισλι και τον πρώην ντράμερ των Uriah Heep, Λι Κέρσλεηκ.

Για την παραγωγή του άλμπουμ προσλήφθηκε αρχικά ο ελληνικής καταγωγής Κρις Τσανγκαρίδης, με μηχανικό ήχου τον Μαξ Νόρμαν. Το συγκρότημα όμως ήταν απογοητευμένο με τη δουλειά του, με τον Osbourne να τον απολύει δίνοντας τη θέση του στο Νόρμαν, ο οποίος παρ' όλο το ότι έκανε την παραγωγή, στην τελική έκδοση του άλμπουμ, αυτή χρεώθηκε στα μέλη του σχήματος.

Κατά τη διάρκεια των ηχογραφήσεων το συγκρότημα ονομαζόταν Blizzard of Ozz και σκοπός ήταν το όνομα του Osbourne να φαίνεται με μικρά γράμματα στο εξώφυλλο του δίσκου. Στην τελική έκδοση, όμως, το όνομα του Osbourne ήταν μεγαλύτερο, κάτι που προκάλεσε αντιδράσεις από τον Ντέισλι και τον Κέρσλεηκ, οι οποίοι απολύθηκαν. Στην επανέκοση του 2002, οι αρχικές ηχογραφήσεις του μπάσου και των τυμπάνων αντικαταστάθηκαν από τον Ρόμπερτ Τρουχίγιο και τον Μάικ Μπόρντιν αντίστοιχα, με τον Osbourne να δηλώνει απογοητευμένος από τις αρχικές αποδόσεις.

Ο Osbourne υπέγραψε στην "Jet Records" μέσω της οποίας κυκλοφόρησε το άλμπουμ στις 20 Σεπτεμβρίου του 1980. Τα τραγούδια "Crazy Train" και "Mr. Crowley" αποτέλεσαν τα σινγκλ του δίσκου χωρίς να καταφέρουν να μπουν στο Billboard Hot-100, αν και το "Crazy Train" έγινε διπλά πλατινένιο το 2009 λόγω 1.750.000 downloads μέσω διαδικτύου. Το άλμπουμ κυκλοφόρησε στις Ηνωμένες Πολιτείες έξι μήνες μετά την αρχική του έκδοση στη Μεγάλη Βρετανία και έφθασε στο # 21 του Billboard για να βραβευθεί ως τετραπλά πλατινένιο. Επίσης, σκαρφάλωσε στο # 7 στην πατρίδα του καλλιτέχνη, όπου έχει γίνει ασημένιο.

Ανάλυση τραγουδιών

Ο δίσκος ξεκινάει με το "I Don't Know", του οποίου οι στίχοι είναι αντιπροσωπευτικοί της ψυχολογικής κατάστασης λόγω της κατάθλιψης του Osbourne. Ακολουθεί το "Crazy Train", το πρώτο σινγκλ του καλλιτέχνη μετά την αποχώρηση του από τους Black Sabbath. Οι στίχοι του κομματιού μιλούν για τον ψυχρό πόλεμο και το σόλο κιθάρας του κομματιού θεωρείται ένα από τα καλύτερα στην ιστορία του είδους. Η μουσική είναι γραμμένη από τον Ρόουντς και οι στίχοι από τον Osbourne.
Το "Goodbye to Romance" μιλάει για την αποχώρηση του Osbourne από τους Black Sabbath και δείχνει την απογοήτευση του για αυτό το γεγονός. Το "Dee" είναι ακουστικό κομμάτι διάρκειας πενήντα δευτερολέπτων, το οποίο έγραψε ο Ράντι Ρόουντς για τη μητέρα του, Ντελόρις και είναι χαρακτηριστικό του τρόπου με τον οποίο έπαιζε ο κιθαρίστας.

Ακολουθεί το "Suicide Solution", του οποίου οι στίχοι μιλούν για τους κινδύνους του αλκοολισμού. Ο ίδιος ο Osbourne έχει δηλώσει ότι έγραψε αυτό το κομμάτι μετά το θάνατο του τραγουδιστή των AC/DC, Μπον Σκοτ, ενώ ο Ντέισλι έχει δηλώσει ότι αυτός έγραψε τους στίχους για τον Osbourne.

Στις 26 Οκτωβρίου 1984, ο 19χρονος αμερικανός Τζον ΜακΆλομ αυτοκτόνησε στο σπίτι του, ενώ άκουγε το δίσκο "Speak of the Devil" του Ozzy Osbourne. Ένα χρόνο αργότερα, οι γονείς του μήνυσαν τον καλλιτέχνη και την εταιρεία του για αμέλεια, προβληματικό προϊόν και κακή διαχείριση, θεωρώντας ότι οι στίχοι του "Suicide Solution" ωθούσαν τους νέους προς την αυτοκτονία. Η τελική εκδίκαση έγινε το 1988 με την πλευρά του Osbourne να αθωώνεται.

Το "Mr. Crowley" αναφέρεται στον Άλιστερ Κρόουλι, αποκρυφιστή των αρχών του εικοστού αιώνα, στον οποίο ο Osbourne αφιέρωσε το "Blizzard of Ozz". Το σόλο κιθάρας του Ρόουντς, επίσης θεωρείται ως ένα από τα καλύτερα του είδους. Ακολουθεί το "No Bone Movies", το οποίο δείχνει την αντιπάθεια του καλλιτέχνη για τις ταινίες πορνό.

Στο "Revelation (Mother Earth)" δείχνει το ενδιαφέρον του για το περιβάλλον και την καταστροφή του από τις καταχρήσεις των ανθρώπων, ενώ το άλμπουμ κλείνει με το "Steal Away (The Night)", ένα από τα λίγα κομμάτια με ερωτικούς στίχους στην καριέρα του Osbourne.

Τραγούδια

1. I Don't Know (Osbourne, Rhoads, Daisley) - 5:16

2. Crazy Train (Osbourne, Rhoads, Daisley) - 4:57

3. Goodbye to Romance (Osbourne, Rhoads, Daisley) - 5:36

4. Dee (Rhoads) - 0:50

5. Suicide Solution (Osbourne, Rhoads, Daisley) - 4:20

6. Mr. Crowley (Osbourne, Rhoads, Daisley) - 4:57

7. No Bone Movies (Osbourne, Rhoads, Daisley, Kerslake) - 3:58

8. Revelation (Mother Earth) (Osbourne, Rhoads, Daisley) - 6:09

9. Steal Away (The Night) (Osbourne, Rhoads, Daisley) - 3:28

Βραβεία

Blizzard of Ozz (άλμπουμ)
Ηνωμένες Πολιτείες (RIAA Certification): 4 φορές πλατινένιος
Καναδάς (CRIA Certification): Πλατινένιος
Ηνωμένο Βασίλειο (BPI Certification): Ασημένιος
Crazy Train (άλμπουμ)
Ηνωμένες Πολιτείες (RIAA Certification): 2 φορές πλατινένιος